पीछे से आई कार की टक्कर से हुई थी इंजीनियरिंग स्टूडेंट की मौत
गोवर्धनविलास थाना क्षेत्र के सेक्टर 11 में पिछले शुक्रवार को इंजीनियरिंग छात्र की मौत पीछे से आई कार की टक्कर से हुई थी। उसकी मौत पर गहराया संदेह उसके दोस्त के आने पर स्पष्ट हुआ। दुर्घटना के बाद वह उसे हॉस्पिटल लेकर गया था, लेकिन बाद में डरकर चला गया था।
थानाधिकारी महिपाल सिंह ने बताया कि टोंक हाल सेक्टर-11 निवासी शांतनु (20) पुत्र रघुवीर सिंह यहां से इंजीनियरिंग कर रहा था और मौसा के घर पर रहता था। वह शुक्रवार की रात सेक्टर 3 निवासी दोस्त महेन्द्र प्रताप सिंह के साथ बलीचा खाना लेने गया था। सेक्टर 11 में रोडवेज डिपो के सामने अज्ञात कार की टक्कर से इनकी बाइक स्लिप हो गई थी। हादसे में घायल शांतनु को महेन्द्र एंबुलेंस से हॉस्पिटल लेकर पहुंचा था। वहां सीटी स्कैन होने तक वह मौजूद रहा। इलाज के दौरान शांतनु की मौत पर भयभीत होकर महेन्द्र हॉस्पिटल से चला गया और मोबाइल भी स्विच ऑफ कर लिया। महेन्द्र के गायब होने से घटना किसी को स्पष्ट नहीं हुई। शांतनु की तलाश करते परिजनों को जब मौत का पता चला तो संदेह गहरा गया। पुलिस महेंद्र की तलाश में थी।
hin_Deva hin_Deva hin_Deva